次韻李似表縣丞出示遊西湖古風二首  其一
作者：李綱
朝代：宋

paragraphs: 迂愚與世違，深渺方自屏。
蕭然巖壑心，不與餘事並。
澄湖武林西，風物非塵境。
願爲境中人，此志久已定。
卜居梁谿濱，日汲陸子井。
幽夢繞湖山，妙趣神先領。
浮家苕霅間，初不費馳騁。
招攜得佳友，髙詠笑匡鼎。
富貴如浮雲，功名真畫餅。
且盡季鷹杯，更飽盧仝茗。
李侯東南來，胸次涵萬頃。
作詩紀幽尋，句法言可永。
念子到山中，天地正悽冷。
青鞋踏冰霜，共賞誰復肯。
勝遊子先之，吾亦行買艇。